Ovegarataca 10 de diciembre 1948, icapiocajiaca oshequini caquintepae 
poneaguetanquitsica maasano quepatsipaequi. Icantajitiri "La Asamblea General 
de las Naciones Unidas". Iriojiaqueate capiocajianquitsi itigancanepae 
imajirotejia iriatimpa. Ivetsatacojiacaroqueate tioncanentsipae tioncanquitsica 
acaniqui paperiqui. Icanque ocameetsataque antajiaquero maasano ocatica 
itioncacotaqueca. Tee oncameetsateji inchoocataque tsaneapi tsatacaj ironeca. 
Aisa icanque ocameetsataque antioncajiaqueneri maasanovio caquintepae 
iguenquetsatsarequi iriatimpa intsaj iaquenij i te. Ocameetsataque avaraaquero 
quereocagueti ichoocajiguigueti caquinte ontaniqui iquintenipaequi, shicoipaequi, 
querocagueti. Ocameetsataquequeate antsatacaajiaqueri maasano agonoropae 
cantaguetanquitsica ocaniqui tioncanentsiqui, intsamajajiaqueronijite. 



QUERO ANCOTAVACAAJIAQUEMPANI MAASANO CAQUINTE 
ANCHOOCMIAQUENIJI CAMEETSA 

Jero oca iroqueti anquenqueajiaque: 

Ariqueate aquejetavacaajiaca maasano. Anintajiaque anchoocajiaque cameetsa. 
Tee oncameetsateji iromperanajiacaji itsipapae, tee oncameetsatej iramataviij 
iacaj i, tee oncameetsatej i iraacaantsiitacaj i, tee oncameetsatej i irashimirintaj 
iacaj i. Aatogueti itsatiro maasano caquinte ocatica tioncanquitsica, aato 
achoocajigui cameetsa. 

Atsajiaque caaviji ocameetsamajaque ancavintsaajiaqueri itsipapae caquintepae. 
Irooquea cotanquitsi chooca atsipetacaaj iacarica i tsipapae. Teequeate 
oncameetsateji. Tee amejiguemparoji yantajiguica iriatimpa. Tee anintaj igueji 
inchoocaque catsimatashitacaj ineca arigueti anquenquetsajiaquero quejetaroca 
aninque antsavetacotanqueri Aapani Irioshi. Tee oncameetsateji irinijashinaj icaji. 
Ocameetsataque anquemisantajiaquero taaca opajitapae anintajiaqueca. Tee 
anintajigue inchoocaque catsimatimentacajironeca, iroguenti anintajiaque 
anchoocaque cameetsa, aatoquea ashoshoguitetimentiro taacaopajitapae. Aisa 



anintajiaque onchoocaguetaque ashecapae, avatsacaropae, maasano, aatonijite 

ashimampoancajiga. 

Atsajiaquequeate aisa ocameetsataque impigamentajiacaji irira 

majirontaguetatsica aisa coareta, maasano. Teequeate oncameetsateji 

incatsimatashicaji. Aisa arica incatsimatashij iacaj i itsipapae, ocameetsataque 

iramicaj iamaj irote, aatoquea yoguishinej iri catsimajiacajinemeca, mana 

irogameetsantavaqueri, aatoniji maasano acatsimatavacaga. 

Atsajiaquequea aisa ocameetsataque incavintsajavacaajiaquempa maasano 

caquinteguetatsica. 

Ariqueate aquejetavacaajiaca: chooca cameetsaguetatsica anintajiaqueca. 

Irootaquequea acapiocantajiacaca ocaniqui, aquenaguepojaque maasano 

guinteninintsipaequi. Icameetsajiaque maasano caquinte: tee oncameetsateji 

anaaqueri, tee oncameetsateji ashirontimentempari. Choocaqueate amejigaca 

aisaquea anintajiaqueca maasano: shirampari, manquigarentsi, maasano. 

Anintajiaque anchoocajiaque cameetsa onchoocaguetanaquenijite 

anintaguequeca. 

Aroguentiqueate itigancanejia agonoropae ontaniqui aguintenipaequi, 

acoraquepinijiaque acaniqui atsatacaavacaajica. Atsipajiacaca Naciones Unidas, 

maasano anintajiaque aguishinejajiaqueri maasano caquintepae icoacocaca aisa 

aguishineavacaajiaquempa cameetsaguetatsica amejiacaca. Tee oncameetsateji 

amperanajiguemparigueti itsipa. 

Ariqueate ocameetsataque antioncajiaqueneri maasano caquintepae ocatica 

anejaguequeca cameetsa. Ocameetsataque irimajiaquero maasano caquinte: 

tee oncameetsateji inchoocate tsaneaquemparineca. 

Irootaquequeate notioncantajiacaroca naatimpavio 

ASAMBLEA GENERAL 

ocatica cantajiacajineca: 

"Quero Ancotavacaajiaquempani Maasano Caquinte Anchoocajiaqueniji 

Cameetsa" Choocaquea noncamantajiaquerica maasano caquintepae, 

querocagueti ichoocajiguigueti aisa querocagueti ocantagueta iguenquetsatsare 



iriatimpa. Ocameetsataque inquenquejaquero maasano caquinte ocatica 
notioncaqueca, incavintsajantajiaquemparica itsipapae. Aisaquea 
ocameetsataque antsatacaajiaqueri maasano caquintepae, querocagueti 
ichoocaguetigueti. 

Antsajiaqueca 1 

Aquejetavacaajiaca maasano caquinte. Chooca aquenquejantaca maasano, 
chooca amejigaca, atsajiaque taaca opajitapae ocameetsataque antajiguica. Tee 
oncameetsateji iromperaperanajicaji, tee oncameetsateji irogashinoncajajiacaji. 
Jero cameetsatatsica aavacaj aiaquempa. 

Antsajiaqueca 2 

Anintajiaque intsajiaquero maasano caquinte ocatica cameetsaguetatsica 
ationcacotaqueca. Tee oncameetsatej intsaneacotaquemparo. Aritari 
aquejetavacaajiaca, aato acantimentiri itsipapae: "Aato noguishinejimpi 
aviatimpa. Picantashitatiaca tee nogonorontempij i, ocantashitatiaca pitsino, 
aviatimpa manquigarentsi, ocantashitatiaca piguenquetsatsare, ocantashitatiaca 
piquemisanqueca, piponeacaquea otsipapaequi quepatsi, tee 
pashintajarantempaji, tee pimaj irontempaj i, tee pincameetsateji". Tee 
oncameetsatej i ancanquegueti ocaticapae, iroguenti ocameetsataque 
anquejetavacajaiaquempa maasano. 

Aisati, querocagueti aponeaca, querocagueti icocani imaj irontacagueti amaj 
irojiate, querocagueti ococani icantacaantaqueca aato itsaneacotapitsaj itaj iro 
oca tioncacotanquitsica. Arigueti irimajirontaquempa poneanquitsica jmm aisa 
iricatica choocatimocajica aato itsaneacotapitsatajiro ocatica. 

Antsajiaqueca 3 

Tee oncameetsateji irimetojajitaji, tee oncameetsateji iroguiaashijitacaji, tee 
oncameetsateji irantsipetacaashijitacaji. 



Antsajiaqueca 4 

Tee oncameetsateji irinoshicajitajeri caquinte romperanajiaquempariqueate 
incatsiquetacaantajiaquemparicate. Tee oncameetsateji incatsiquetacaaqueri 
teeca irininteji incatsiquete. Ocameetsataque irovegarajiqueri maasano 
catsiquetimotantatsica. 

Antsajiaqueca 5 

Tee oncameetsateji inquemacatsicatacajaiqueri caquinte, aato aquejetacagari 
caarica caquintetatsi. Tee oncameetsatej i irishimampojancacajaiquempari, tee 
oncameetsateji impashiventacajaiquempari. 

Antsajiaqueca 6 

Caquintetari anajiaque, aquejetavacaajiaca. Tee oncameetsateji incantajiacaji 
majirontatsica gobierno, coareta aisa joese: "Tee aviro caquinte. Tee 
pinquejetenaji naatimpa". 

Antsajiaqueca 7 

Arimaja aquejetavacaajiaca. Ocameetsataque incavintsaj ajiacaj i maasano 
itigancanepae gobierno majirontatsica anquejetantajiaquemparica maasano 
itsipapae. Itioncacaanqueca majirontatsica amitacoj iacaj aatimpajia maasano. 
Tee oncameetsateji incantajiacajigueti, "Tee pincameetsateji aviatimpa tee 
pinquejetenaji". 

Antsajiaqueca 8 

Chooca itioncacaanqueca majirojiatsica anquemisanqueca. Iroquetica 
pariacaroca opajita "constitucion". Onchoocavetaquempa otsipapae "ley" aato 
avishiro "constitucion". Maasano caquintej ia iraavej aque iraventaquemparo 
leyepae aisa "constitucion". Inchoocaquegueti nintatsineca intsaneapitsacajiro, 



cameetsaquea incantacoventajiacajiqueate irira majirontaguetatsica. Tee 
oncameetsateji iroguishinejaqueri atsipetacaaj iacaj ineca. 

Antsajiaqueca 9 

Teegueti onchoocateji antaqueca tee oncameetsateji iraashitanacaji coareta, tee 
oncameetsateji iroguiaashij itacaji. Aisa tee oncameetsateji iraashiitanacaji 
otsipaqui quepatsi. 

Antsajiaqueca 10 

Choocagueti cantanquitsineca ochoocati caarica cameetsaguetatsica antaqueca, 
ocameetsataque inchoocate caarica catsimataj ineca, incoacotacaantaj iacaj i. 
Irira caarica catsimatatsi iriotaquequea iriomajaia icantajitica irira 
cantacovencajineca. Incoacocajigueti aato yaaveji apaniro irisenacaquempa, 
inquemavaqueronijite taaca nintanquitsine. 

Antsajiaqueca 1 1 

1. Arigueti inchoocate caquinte intsavetacocaji incante: "Chooca yantaqueca 
poguijagueri", irooqueate cotanquitsi tee oncameetsatej i 
incantsitaquempagueti maj irontatsica: "Arimaja, chooca yantaqueca". 
Iroquetita incoacomaj acaj inquemisancaji aatimpa aisa itsipavio intsamaj 
atantaj iavaquempaca quero ococani maasano. Ocameetsataque 
intsajiaqueroqueate maasano agonoropae, aatonij ite yatsipetacaashitaji. 

2. Arigueti onchoocaque antaguetica caarica icantacoti amajirote, 
iroompaquea incancajigueti amajirQtepae tee oncameetsatej i ocatica 
antaguetaqueca, irooqueate cotanquitsi tee oncameetsateji 
incatsimatimencaj iro ocatica antsitacaca coramani. Pamenero, coramani 
antaquero tequerotagueti intioncacaanteroji. Ah oquejetaca, arigueti 
irogaaquero ovegaratagueti teegueti inquemisantaji teroj i 



tioncacotanquitsica "ley", aato ogaga coramanitica iroquetica yantaque 
tequerotagueti irogagueroji. 

Antsajiaqueca 12 

Tee oncameetsateji irasereashijitacajigueti aatimpa aisa arijanitepaejaniqui, 
aisaquea tee oncameetsatej inquijashijipojemparogueti atsovironaquite 
irasereapojacaji. Tee oncameetsatej irampatsajavantashijitemparo 
antioncagueteca, aisa aato iticaacoj itiro. Aato acantacotashitaritsi itsipa, 
ishirontimentashijitaritsi. Ocameetsataque irivetsatacoventacaji irira 
amajirotepae, aisa onchoocataque tioncarentsi "ley" pigamencajineca. 

Antsajiaqueca 13 

1 . Cameetsavaeque anquenaguetanaque querocagueti ontaniqui 
aguepatsitequi. Tee oncameetsateji intsaneapitsaj icajiro. 

2. Aninquegueti oanaque otsipapaequi quepatsi, tee oncameetsateji 
inticaavaquempa amajirotepae. Aisaqueate aninquegueti 
ancoraquetajegueti ampiajegueti aguepatsitequi tee oncameetsateji 
intsaneapitsatajiro amaj irote. 

Antsajiaqueca 14 

1. Ariguetiquea incatsimatashijiacaji agonoropae aatimpa ontaniqui 
aguepatsitequi ocameetsamajataque incavintsajaj iavacaj iqueate 
itsipapae caquinte ontaniqui iguepatsitequi iriatimpa. 

2. Irooqueate cotanquitsi arigueti antaquero caarica cameetsatatsica 
aguepatsitequi, aato aj iquej incavintsajaj iavacaj i itsipapae caquinte. 

Antsajiaqueca 15 

1 . Ocameetsataque agonorontaj iaquempari maasano savicajiatsica 
aguepatsitequi. 



2. Tee oncameetsateji incantashij itacaj i amaj irotepae: "Tee aviatimpa 
nogonorontempiji". Aisa tee oncameetsateji incancaj i: "Aato noguishinej 
impitsi pigonoronquempari itsipapae caquinte". 

Antsajiaqueca 16 

1. Arigueti inquenquevaritapojaquegueti shirampari aisa manquigarentsi, 
iraavejaque irague aisaquea ocameetsaque inchoocataque irijanitepae. 
Tee oncameetsatej i incantajiqueri: "Tee pigonorontenaj i, aato paguitsi; 
ocantashita piquemisanqueca: aato paguitsi". Iroguenti manquigarentsi 
onquej etaquempari shirampari, aavejaque oncanqueri shirampari 
oninquegueti agueri; aisa arigue ti aaqueri onquejetaquempari aisa 
aavejaque oncanque oninquegueti ompishoncanajeri. 

2. Teegueti irininque shirampari irague aisa teegueti oninque manquigarentsi 
ague, tee oncameetsateji iromperanajiquempari iraavacaajiaquempa. 

3. Caaviji ocameetsamajati antsipajiaquempari arijanite aisa aguempeane, 
quisho oavacaaquempa quempeji. Amitacotavacaaquempa aatoniji atij 
aitavacaaj iga, ah inquejetaquempa iriatimpa majirontatsica iramitacoj 
iacaj aatoniji atijaitavacaga. 

Antsajiaqueca 17 

1. Ocameetsataque irashintaguetaquempa maasano caquinte. 
Ocameetsaque irashintaquempa apaniropae aisa irininquegueti 
intsipajiaquempari itsipapae irashintajiaquemparo maasano. 

2. Tee oncameetsateji iraapitsatashitaquempari intati irajaararo. 

Antsajiaqueca 18 

Ocameetsataque anquenquejero taaca opajitapae anintaj iaqueca aisa 
ocameetsataque antsarovenquempari Aapani Irioshi arigueti aninque. Tee 
oncameetsateji incatsimatimencajiro amajirote. Aninquegueti ancantashitatijajero 



aguemisanqueca, aisa ocameetsataque aato icantimentantiro. Ocameetsataque 
amajiaquero apaniro, aisa ocameetsaque antsipajiaquempari maasano 
agonoropae, aavejanquemparoca. Ocameetsaque antsatacaajiaqueri itsipapae, 
aisa antaquero inintacaacajica atsaroventajiacaca. 

Antsajiaqueca 19 

Ocameetsataque anquenquejero taaca opajitapae anintaguequeca aisa 
ancamanqueri itsipapae; tee oncameetsateji incatsimatimencajiro aato 
yasereimentajiro taacaopajitapae anquenquejaque. Ocameetsataque 
antsatacaajiaqueri aisa choocajiatsica otsipapaequi quepatsi. 

Antsajiaqueca 20 

1. Ocameetsataque ancapiocajiaquempa antsatacaavacaaj iaquempa. Tee 
oncameetsatej i incantimencajiro. Cotanquitsi aato iro 
acapiocashitimentari caquinte agashinoncaaqueri. 

2. Aatogueti ininti itsipa intsipatacaji aato aaveji asereguiri, aato amperatari. 

Antsajiaqueca 21 

1 . Ocameetsataque ancamanqueri amajirote taacaopaj itapae anintaj 
iaqueca irantaj jaqueca. Iroguenti ancamantamajaqueri aatimpa: teegueti 
anejeri aatimpa, ancoguiaqueri agonoro antigaranqueri incamantaj iaqueri 
iriatimpa. 

2. Chooca oshequi yantajiaqueca irira majirontatsica aisa itigarancanejia 
yamitacojiacajigueti. Ocameetsataque iramitacoj iacaji maasano, 
aquejetavacaaj iacatari. 

3. Tee oncameetsateji irimajirontashitaquempa amajirotepae, iroguenti 
ocameetsataque ancoguiaj iaqueri amajirontajiaquempaca. Maasano 
ancojaiaque avotataqueri. Ocameetsataque irishinejiacaji 
ampijitapiniquero ancanque quericaca aninqueca irimajirontacojiacaji. 



Ocameetsataque antioncaquero, tee oncameetsateji intsaque 
majirontatsica quericaca caarica nintatsi irimajirontempa aatonij i 
icatsimatiritsi. 

Antsajiaqueca 22 

Ocameetsaque incavintsajavacaajiaquempa maasano choocaj iatsica 
iguinteniqui aisa otsipapaequi guinteninintsi, tee oncameetsateji irishimampoj 
ancaj iaquempa aparopae. Chooca acoacoj iacaca: asheca, ajaararo; anintaj 
iaque agonoropae ancavintsajaiaqueri; anintaj iaque aisa amaguetaquero 
amejigaca. Tee oncameetsateji intsaneapitsatajiro. 

Antsajiaqueca 23 

1 . Ocameetsataque onchoocaque querocagueti ancatsiquequeca iroca 
otsipa antaguequeca ocancaniqueate amanantanquemparoca 
acoacoguetacaca. Ocameetsataque ancoguiaquero aatimpa querocaca 
antapiniqueca, tee oncameetsateji incamancaji itsipapae taaca opajita 
antaguetaque. Iriraquea camanquerica catsiquej iatsica aato 
yatsipetacaashitari cameetsaniji irantajiaque. Irininquegueti itsipa 
onchoocaque irantane, ora cotanquitsi aatogueti ochoocati irantane, 
cameetsa iramiqueri itsipapae. 

2. Arigueti anquejetaquempari itsipapae ancatsiquejiaque, ocameetsataque 
irimoflcaraqueri quenapapana irovegarajiacajica. 

3. Arigueti ancatsiquete cameetsataque irovegaramajacaji irira 
acatsiquetaqueneca aatoniji atsipetashita intati aisa aatoniji yatsipejiaro 
itase arijanitepae jero aisa aguempeane. Ancatsiquevetaquempa 
cotanquitsi aatogueti imoncaratari quenanpapana arijanitepae cameetsa 
itsipa iramicaji. 

4. Incatsiquetacajaiacajigueti itsipa aato iticacagaji arigueti aninte 
ancapiocavacaajiaquempa cameetsaniji ancantajiaque 



irovegaramajaiacaji, irogueti ancantajiaque, "Nomagorejaquiteta 
tampatica", iroca otsipa ancantaj iaque. 

Antsajiaqueca 24 

Ocameetsataque iroguishinejajiacaji catsiquetacaacajica amagorejajiaque. Tee 
oncameetsateji incatsiquetacaapinijiacaji ancantacoguitempani savincaguiteriqui. 
Cameetsa iroguishinejajiacaji amagorejajiaque apaniropae savincaguiteri, fiesta, 
aisa irovegarajiacaji oquejetaca acatsiquejiaque. 

Antsajiaqueca 25 

1 . Maasano anintajiaque asheca, avatsacaro, atsovironaquite aisa 
aavintarontsi. Arigueti ancatsiqueteneri itsipa ocameetsataque 
irovegaratacaji quenapapana avegaratantaquemparoca maasano 
acoacojiacaca aisa ocoacocaca aguempeane aisa arijanitepae. Aisa 
teegueti amatajeroji ancatsiquete, aisa arigueti anquenquevaritanaje 
ocameetsataque onchoocaque acoacojiacaca. Aisa ocameetsataque 
onchoocaque ocoacoj iacaca ora metoj acoro. 

2. Ocameetsataque ancavintsajamajaiaquero manquigarentsi choocatatsica 
orijanite aisa ancavintsajamaj aiaqueri chaajaniquiripae, maasano. Ari 
anquejetacaajiaquempari ancavintsajaqueri chaajaniquiripae jocacori, ari 
anquejetacaaj iaquempari itsipapae teeca irojocacojiguete. 

Antsajiaqueca 26 

1 . Ocameetsataque onchoocaque shicoi intsatacaantajitaquemparica 

maasano caquintepae. Arigueti inquijaque primariaqui, tee oncameetsateji 
irovegaraquero inquijantaquempaca shicoiqui. Ocameetsataque aisa 
intigarancaqueri inquijaque, tee oncameetesateji irisotogue irosati 
interoncanaquero primaria. Ocameetsataque onchoocaque otsipapae 
shicoi intsatantaquempaca agonoropae mecanica, agropecoaria, 



taacaopajitapae. Ocameetsataque onchoocate alsa Universidad 
inquijantempaca tsamajaqueroca tioncanentsi. Arica irovegaraquero 
iriatimpa irira quijajiatsica. 

2. Ocameetsataque ogamejiaqueri quijajiatsica shicoi intsatantaquempa 
quero incoquempa inchoocatantajiaquempaca cameetsa, 
incavintsajantajiaquemparica itsipapae aisa iriguishinejantaj iaquemparica 
itsipapae inchoocaque cameetsa. Caaviji ocameetsataque ancavintsaj aj 
iaqueri itsipapae, aavacajajiaquempa. Aato acatsimatashitaritsi coraquej 
iatsica otsipaqui quepatsi vetsatantaguetaroca otsipapae 
quenquetsatsarentsi. Aisa aato acatsimatashiguetari cantashitatiatsica 
itsinoqui, aisa irira caarica quejejiacajica iquemisanque. Ocameetsataque 
amitacoj iaqueri maasano caquinte, aavacaj aj iaquempa, anchoocajiaque 
cameetsa. 

3. Irira ashintarica irijanitepae iriotaque cantanquitsineca querocagueti 
intigancaqueri irijanitepae inquij antempaca shicoi. 

Antsajiaqueca 27 

1. Cameetsataque irininquegueti caquinte intsipaj iaquempari igonorovio 
iramashaij iaque, irogueti intsamaroj iaque, irogueti irisoncataque, irogueti 
igantaguere, taacaopajitapae incantacoque. Tee oncameetsatej i 
intsaneapitsajitempari itsipa taaca coraquetanquitsine. Qcameetsavaeque 
irishinevenquemparo taacaopajitapae yantagueque iguinteniqui 
qujecaroca shicoi interoncaquerogueti ipeacaacaca. 

2. Arigueti impeacaguemparo agonoropae taacaopaj itapae, aisa arigueti 
intioncaquero taacaopajitapae, iriotaquetarite ashintaroca. Irininquegueti, 
ocameetsataque irovegaratsiiqueri; tee oncameetsatej i incoshij iqueri. 

Antsajiaqueca 28 

Ocameetsaque iroguishinejajiacaj iro amajirotepae ocatica ationcacotaqueca; tee 
oncameetsateji intsaneapitsacaj iro. 



Antsajiaqueca 29 

1 . Arigueti aninque anchoocajigue cameetsa, aato acantashitapinitari 
itsipapae incavintsajaj iacaj i aisa iramitacojiacaji. Iroguenti 
ocameetsataque ancavintsajaigueri iriatimpa, amitacojiaqueri. 
Anquejetacaaquemparoguetj ari anchoocaj iaque cameetsa. 

2. Ocameetsamajataque majirontatsica iramenamajatero querocaca 
cantanquitsica tioncacotanquitsica "ley", irootaquequea impampiatanaque. 
Irootaquequeate anchoocatantajiaquempaca cameetsa aatoniji 
asereavacajajaja acaniqui aguintenijiaqui aisa apaniropae guinteninintsi 
querocagueti incoguiajiaque imaj irote. 

3. Ocameetsamajataque ampampiatero ocatica tioncacorentsi ocanqueca, 
aatoquea yogaashitaro acantajiaqueca. Ocameetsataque maasano 
ocatica aguishinejajiaqueri itsipapae, irooqueate cotanquitsi tee 
oncameetsateji iranquero caarica anintacajajiguiri maasano 
acapiocaventajiacaca. 

Antsajiaqueca 30 

Ocameetsataque amoncarajiaquero maasano ationcajiaqueca ocatica. Tee 
oncameetsateji intsaneapitsacajiro amajirotepae aisa agonoropae. 
Ocameetsataque aguishinejajiaqueri maasano caquinte inchoocajiaque 
cameetsa. 



